Een sterf toe lokomotiewe omslaan‘n Foto van die toneel. Foto: SAPD Minstens een mens is dood nadat ŉ goederetrein Woensdag naby Madibogo in Noordwes ŉ koei getref en twee lokomotiewe omgeslaan het. Brig. Sabata Mokgwabone, woordvoerder van die polisie, het gesê die trein was vanaf Kimberley na Mahikeng onderweg. “Die plek waar die lokomotiewe omgeslaan het, was met water bedek weens ŉ nabygeleë pan wat oorstroom het ná swaar reënval in die gebied,” het Mokgwabone gesê. “Toe die ongeluk gebeur het, was die treinspoor ook onder water.” Mokgwabone het gesê minstens een mens is op die toneel dood. Lede van die polisie, onder wie polisieduikers, Transnet-beamptes en nooddienspersoneel, was laat Woensdagmiddag nog op die toneel. Meer inligting oor verdere beserings was nie onmiddellik beskikbaar nie.